अपनी बात को आगे बढ़ाते हुए ओम पुरी ने कहा था-‘‘आजकल स्टार कलाकार भी कला फिल्में कर रहा है. क्योंकि उन्हें भी अलग तरह की लोकप्रियता चाहिए. तो जब कला फिल्म में शाहरुख खान या अमिताभ बच्चन काम करने के लिए तैयार हों, तो हमें कौन पूछेगा? एक वक्त था जब हम शिखर पर थे. पर अब हम ढलते सूरज हैं. इस सच को मानने से क्यों इंकार किया जाए? मुझे अच्छी तरह से याद हैं कि मैं और नसिरूद्दीन शाह एसेल स्टूडियो में एक फिल्म की शूटिंग कर रहे थे. हम दोनों इंस्पेक्टर बने थे. हमने सामने देखा कि भीड़ में भारत भूषण जी बैठे हैं. सीन खत्म होने के बाद हम दोनों आश्चर्य के साथ उनके पास गए. तो उन्होंने भी यही बात कही थी कि ‘अब हम ढलते सूरज हैं.’’